Nuwe rekord vir SA se TatjanaTatjana Schoenmaker in aksie. Foto: (AP Photo/Lee Jin-man) Suid-Afrika se Tatjana Schoenmaker het ŉ nuwe Afrika-rekord opgestel by die Wêreldbyeenkoms in Suid-Korea. Schoenmaker het met haar nuwe rekord van 2 minute en 21.79 sekondes in die 200 m-borsslag ŉ plek in Vrydag se eindronde van dié item verseker. Sy het tweede in haar uitdun geëindig ná die verdedigende wêreldkampioen, Yulia Efimova van Rusland. “Die resies was so wonderlik, dit is moeilik om te verduidelik. Dit was van die begin af lekker en gemaklik, maar ek was nie seker of my tyd goed gaan wees nie. Ek het net in my baan probeer bly en ek is in ekstase,” het Schoenmaker ná afloop van haar rekordtyd gesê. Schoenmaker se spanmaat, Kaylene Corbett, het intussen ook alles in die stryd gewerp om haar plek in die eindronde te verseker toe sy ŉ persoonlike beste tyd van 2 minute en 24.18 sekondes losgeswem het. “Dit is so ŉ ervaring om hier te swem en met die topswemmers mee te ding,” het Corbett gesê. “Dit is waarvoor ons werk.” Erin Gallagher het net-net ŉ plek in die semifinaal van die vroue se 100 m-vryslag verbeur. Chad le Clos sal ook Vrydag in aksie wees in die uitdunne en halfeindronde van die 100 m-vlinderslag.